**OnePlus 3T** on kiinalaisen OnePlussan valmistama älypuhelin, joka on OnePlus 3:n seuraaja. Se julkaistiin marraskuussa 2016 ja tuli myyntiin joulukuussa 2016. OnePlus 3T sai arvostelijoilta hyvän vastaanoton. Sitä kehuttiin erityisesti hyvästä hinta-laatusuhteesta.

OnePlus 3T:ssä on 5,5 tuuman näyttö, jonka tarkkuus on 1 920 × 1 080 pikseliä. Siinä on Qualcomm Snapdragon 821 -järjestelmäpiiri, kuusi gigatavua keskusmuistia ja 3 400 milliampeeritunnin akku. Puhelin on saatavilla tummanharmaana ja valkoisena 64 gigatavun massamuistilla. Tummanharmaasta versiosta on tarjolla myös 128 gigatavun massamuistilla varustettu versio. OnePlus 3T muistuttaa ulkoisesti pitkälti edeltäjäänsä OnePlus 3:a. Siinä on edeltäjäänsä parempi etukamera, tehokkaampi suoritin, suurempi akun kapasiteetti ja parempi takakameran linssisuojus.

Julkistus
---------

OnePlussalla oli vaikeuksia saada riittävästi OnePlus 3:ssa käytettyjä AMOLED-näyttöjä, joten sen huhuttiin 11. lokakuuta 2016 julkaisevan julkaisevan LCD-näytöllä ja tehokkaammalla prosessorilla varustetun puhelimen. Evan Blass vihjasi 27. lokakuuta OnePlus 3:n seuraajan olevan OnePlus 3T -niminen 80 dollaria edeltäjäänsä kalliimpi malli, mikä olisi tarkoittanut 479 dollarin hintaa. Myöhemmin samana päivänä Sina Weibossa julkaistun päivityksen mukaan OnePlus 3T:ssä olisi Sonyn Exmor RS IMX398 -kuvakenno, Snapdragon 821 -järjestelmäpiiri ja kuusi gigatavua käyttömuistia. OnePlus 3T:n julkaisua edeltävänä päivänä siinä huhuttiin olevan myös 3 300 milliampeeritunnin akku, takakameran aukkosuhde f/1,7 ja Android 7.0:aan pohjautuva käyttöjärjestelmä.

OnePlus julkaisi aiemmat lippulaivamallinsa noin vuoden välein. OnePlus 3T julkaistiin 15. marraskuuta 2016, hieman yli viisi kuukautta OnePlus 3:n julkaisun jälkeen. Sen tekniset tiedot julkaistiin OnePlussan verkkosivuilla hieman ennen virallista julkaisua. OnePlus 3T:n julkaisun myötä OnePlus 3:n myynti loppui.

Ominaisuudet
------------

OnePlus 3T:ssä ei ole muistikorttipaikkaa. Se painaa 158 grammaa. Siinä on paikka kahdelle nano-SIM-kortille puhelimen oikeassa ylälaidassa.

### Muotoilu

Alumiinikuorinen OnePlus 3T takaa.
OnePlus 3T muistuttaa muotoilultaan hyvin pitkälti OnePlus 3:a. Sen runko on materiaaliltaan kokonaan mattapintaiseksi puhallettua alumiinia. Puhelin on muotoilultaan pelkistetty. Takakuori on keskeltä tasainen ja reunoja kohti kaartuva. Takakuoressa on ylä- ja alalaidassa mustat antenniraidat. Puhelimen kulmat on pyöristetty. OnePlus 3T on 152,7 millimetriä korkea, 74,7 millimetriä leveä ja 7,35 millimetriä paksu. Puhelimen etupuoli on mallista riippuen valkoinen tai musta. Metallisen takakuoren värivaihtoehdot ovat harmaa "Gunmetal" ja kullanhohtoinen "Soft Gold". "Gunmetal" on hieman OnePlus 3:n "Graphite"-väriä tummempi.

Puhelimessa on näytön alapuolella kapasitiivinen kotinäppäin, johon on integroitu sormenjälkitunnistin. Sen ympärillä on kapasitiiviset navigointipainikkeet, jotka voi vaihtaa käyttöjärjestelmän omiin ohjelmallisiin näytön alalaidassa näkyviin painikkeisiin. Kapasitiivisten navigointipainikkeiden (paluu ja moniajo) paikkaa voi vaihtaa keskenään ja niihin voi asettaa lisätoimintoja pitkälle painallukselle ja kaksoisnapautukselle.

Puhelimen oikeassa laidan yläosassa on virtapainike. Vasemmassa laidassa on äänenvoimakkuuspainike ja sen yläpuolella kolmiportainen "Alert Slider" -niminen ilmoitusvalitsin. Alert Sliderin avulla puhelimen ääniasetuksia voi muuttaa nopeasti. OnePlus 3T:n alalaidassa 3,5 millimetrin kuulokeliitäntä, lataamiseen käytettävä USB Type-C -liitäntä ja mikrofonin sekä kaiuttimen aukot. Puhelimen ylälaita on umpinainen.

### Akku

OnePlus 3T:ssä on 3 400 milliampeeritunnin litiumioniakku, joka tukee OnePlussan omaa Dash-pikalatausta. Dash-pikalataus toimii vain OnePlussan omalla 20 watin laturilla, jonka sähkövirta on neljä ampeeria ja jännite viisi volttia. Dash-pikalatauksella akku latautuu puolessa tunnissa nollasta prosentista 60 prosenttiin. Akun lataaminen täyteen kestää Dash-pikalatauksella tunnin ja 15 minuuttia. Puhelimen eniten lämpöä tuottavat komponentit on sijoitettu laturin puoleiseen päähän, joten puhelin ei juurikaan lämpene ladattaessa. OnePlus 3 ei tue langatonta latausta.

### Tekniset tiedot

OnePlus 3T:ssa on neljällä Kryo-ytimellä (2 × 2,35 GHz & 2 × 1,6 GHz) varustettu Snapdragon 821 -järjestelmäpiiri, joka oli puhelimen julkaisuhetkellä tehokkain saatavilla oleva vaihtoehto. Snapdragon 821:n FinFET-tekniikalla tehtävä tuotantoprosessi on 14 nanometriä. Puhelimen grafiikkapiiri on Adreno 530, jonka kellotaajuus on 653 megahertsiä. OnePlus 3 sai puhelinten suorituskykyä mittaavassa AnTuTu-testissä vuonna 2016 keskimäärin 163 013 pistettä. Tuloksellaan se oli vuonna 2016 testatuista laitteista pisteiden keskiarvon mukaan kolmanneksi paras.

OnePlus 3T on saatavilla 64 ja 128 gigatavun massamuistilla, joka on UFS 2.0 -tyyppiä. 128 gigatavun muistilla varustettu vaihtoehto on saatavilla vain "Gunmetal"-värisenä. Käyttäjällä on 128 gigatavun massamuistista käytettävissään 113 gigatavua. Puhelimessa on kuusi gigatavua LPDDR4-muististandardilla varustettua keskusmuistia.

### Näyttö

OnePlus 3T:ssä on Samsungin valmistama Optic AMOLED -näyttö, joita pidetään yleisesti huipputason näyttönä. 5,5 tuuman näyttö kattaa 73,1 prosenttia puhelimen ulkomitoista, mikä oli julkaisuhetkellä hyvää keskiluokkaa. Puhelimen näytön tarkkuus on 1 920 × 1 080 pikseliä. Näytön pikselitiheys on 401 pikseliä tuumaa kohden. Näyttö on kestävää Corning Gorilla Glass 4 -lasia. Sen kirkkaus on 538 kandelaa per neliömetri.

### Kamera

OnePlus 3T:n takakamera.
OnePlus 3T:n takakameran resoluutio on 16,1 megapikseliä ja aukkosuhde f/2.0. Se käyttää Sonyn Exmor RS IMX298 -kennoa, jossa on 1,12 mikrometrin kokoiset pikselit. Takakamerassa on optinen ja elektroninen kuvanvakain sekä yksi LED-salamavalo. Takakamera tukee Raw-kuvausta ja vaihetunnistukseen perustuvaa automaattitarkennusta. Takakameralla voi kuvata videoita korkeintaan 4K-tarkkuudella kuvataajuudella 30. Takakameran 4K-tarkkuudella bittivirta on 51–56 megabittiä sekunnissa ja äänenlaatu 96 kilobittiä sekunnissa. Takakameran linssisuojus on safiirikristallia.

OnePlus 3T:n etukameran resoluutio on 15,9 megapikseliä ja aukkosuhde f/2.0. Se käyttää Samsungin 3P8SP -kennoa, jossa on 1,0 mikrometrin kokoiset pikselit. Etukamerassa on automaattitarkennus ja hymyntunnistus, joka ottaa automaattisesti kuvan tunnistaessaan hymyilevät kasvot. Etukamera tukee videokuvausta 1080p-tarkkuudella.

OnePlus 3T:n kamerasovellus on käyttöliittymältään ja ominaisuuksiltaan melko yksinkertainen. Manuaalitilassa käyttäjä voi säätää ISO-arvoa väliltä 100–32 00, valotusaikaa (korkeintaan 1/17 sekuntia), valkotasapainoa ja tarkennusta. Kuvaustiloja ovat kuvan dynamiikkaa parantava HDR ja kuvan kohinaa vähentävä sekä yksityiskohtien määrää lisäävä HQ.

### Käyttöjärjestelmä

Julkaisuhetkellä OnePlus 3T:n käyttöjärjestelmä oli Android 6.0.1:een pohjautuva OxygenOS 3.5, jossa on vain pieniä muutoksia puhtaaseen Androidiin. OxygenOS antaa käyttäjälle normaalia Androidia laajemmat oikeudet puhelimen toimintoihin. Se sisältää melko vähän valmistajan omia valmiiksi asennettuja sovelluksia.

OnePlus lupasi OnePlus 3:lle ja OnePlus 3T:lle käyttöjärjestelmäpäivityksen Android 7.0:aan vuonna 2016. OnePlus 3T:lle julkaistiin yksi Android 7.0:n betaversio 31. joulukuuta 2016. Myöhemmin samana päivänä OnePlus 3T:lle alettiin jaella Android 7.0:aan pohjautavaa OxygenOS 4.0 -käyttöjärjestelmää. Vuoden 2016 puolella päivityksen sai vain muutama prosentti käyttäjistä. Päivitys tuli laajempaan jakeluun muutama päivä jakelun aloittamisen jälkeen. OnePlus 3T:lle alettiin jaella Android 7.1.1:een pohjautuvaan OxygenOS 4.1 - käyttöjärjestelmää 20. maaliskuuta 2017. OnePlus ilmoitti 23. maaliskuuta OnePlus 3T:n saavan seuraavien päivitysten myötä tuen Google Assistant -virtuaaliavustajalle.

### Käyttöverkot

OnePlus 3T:stä on julkaistu eri alueille kolme mallia, joissa on eri käyttöverkot.

| Malli | Alueet | UMTS-taajuuskaistat | LTE-taajuuskaistat |
| --- | --- | --- | --- |
| A3010 | Kiina | 1 / 2 / 5 / 8 | FDD 1 / 3 / 5 / 7 / 8TDD 38 / 39 / 40 / 41 |
| A3000 | Pohjois-Amerikka | 1 / 2 / 4 / 5 / 8 | FDD 1 / 2 / 4 / 5 / 7 / 8 / 12 / 17 / 30 |
| A3003 | Eurooppa & Aasia | 1 / 2 / 5 / 8 | FDD 1 / 3 / 5 / 7 / 8 / 20TDD 38 / 40 |

Myynti
------

| Myyntitilastot Elisalla |
| --- |
| Kuukausi | Henkilöasiakkaidensijoitus | Yritysasiakkaidensijoitus |
| Marraskuu 2016 | Nousua 9. | *Ei 15 parhaan joukossa* |
| Joulukuu 2016 | Nousua 1. | Nousua 4. |
| Tammikuu 2017 | Muuttumaton 1. | Nousua 1. |
| Helmikuu 2017 | Muuttumaton 1. | Laskua 2. |
| Maaliskuu 2017 | Muuttumaton 1. | Muuttumaton 2. |
| Huhtikuu 2017 | Muuttumaton 1. | Muuttumaton 2. |
| Toukokuu 2017 | Muuttumaton 1. | Laskua 3. |
|

OnePlus 3T:n Gunmetal-värivaihdon myynti alkoi Euroopassa 28. marraskuuta 2016, joten se ehti vuoden 2016 joulumarkkinoille. Suomessa OnePlus 3T:tä yksinoikeudella myyvä Elisa myi rajoitetun erän OnePlus 3T:tä jo 22. joulukuuta Helsingin Aleksanterinkadun myymälässään. Julkaisun aikaan 64 gigatavun mallin suositushinta oli 439 euroa ja 128 gigatavun mallin 479 euroa. Puhelinta myytiin Suomessa OnePlussan ja Elisan verkkokaupoissa sekä Elisan myymälöissä. Marraskuun 2016 lopussa myyntiin tullut OnePlus 3T oli marraskuussa Elisan yhdeksänneksi myydyin puhelin henkilöasiakkaille. Joulukuussa 2016 OnePlus 3T nousi Elisan myydyimmäksi puhelimeksi henkilöasiakkaille. OnePlus 3T:n myyntipakkaus sisältää puhelimen lisäksi punaisen USB Type-C -kaapelin, Dash Charger -pikalaturin, SIM-korttipaikan avaustyökalun, alennuskoodin OnePlussan lisätarvikekauppaan, pika-aloitusoppaan, turvallisuusohjeet ja Never Settle -tarran.

OnePlus 3T oli vuonna 2017 Elisan henkilöasiakkaille toiseksi myydyin puhelin ja yritysasiakkaille neljänneksi myydyin.

### Erikoisversiot

OnePlussan yhdessä Colette-muotimyymälän kanssa toteuttamat pop up -myymälät olivat suosittuja, joten OnePlus teki Coletten 20-vuotisjuhlien kunniaksi erikoisversion OnePlus 3T:stä. 128 gigatavun massamuistilla varustettu *OnePlus 3T colette edition* on väritykseltään täysin musta. Sen takakuoren alalaitaan on kaiverrettu teksti "colette". Erikoisversiota on myynnissä vain 250 kappaletta Coletten Pariisissa sijaitsevasta myymälästä 21. maaliskuuta 2017.

OnePlus julkisti 22. maaliskuuta 2017 uuden rajoitetun *OnePlus 3T Midnight Black Limited Edition* -erikoisversion OnePlus 3T:stä. Täysin musta 128 gigatavun massamuistilla varustettu *Midnight Black* on käytännössä identtinen aiemmin julkaistun *colette editionin* kanssa, mutta siihen ei ole kaiverrettu Coletten logoa, ja siinä on oletuksena eri taustakuva. *Midnight Black* -erikoisversiossa on kolme 14 mikrometrin paksuista pinnoitekerrosta. *Midnight Black* -erikoisversio vastaa hinnaltaan tavallisten 128 gigatavun massamuistilla varustettua OnePlus 3T:tä. Siitä tuli ensimmäisenä myyntiin 250 kappaleen erä Hypebeastin verkkokaupassa 24. maaliskuuta kello 18.00 alkaen. Suomessa *Midnight Black* -erikoisversiota myytiin Elisa Kulma -myymälässä Helsingissä rajoitettu erä 25. maaliskuuta kello 14.00 alkaen. *Midnight Black* tuli laajemmin myyntiin Elisan myymälöissä ja verkkokaupoissa 28. maaliskuuta. Myöhemmin se tuli Euroopassa ja Pohjois-Amerikassa rajoitetuksi ajaksi myyntiin myös OnePlussan verkkokaupassa.

Vastaanotto
-----------

OnePlus 3T sai hyvän vastaanoton. Sitä kehuttiin erityisesti hyvästä suorituskyvystä ja hinta-laatusuhteesta. OnePlus 3T:tä pidettiin hieman OnePlus 3:a parempana, mutta etukameran resoluution nosto miellettiin monissa arvosteluissa turhaksi. Monien arvostelijoiden mielestä ero oli kuitenkin niin pieni, ettei OnePlus 3:n omistajan kannata päivittää OnePlus 3T:hen.

Taskumuron arvostelija Juha Kokkonen kehui OnePlus 3T:n tehokasta järjestelmäpiiriä, runsasta RAM-muistin määrää ja hyvää hinta-laatusuhdetta. Hän piti puhelimen akkukestoa ja näyttöä kohtalaisen hyvinä. Digitodayn arvostelija Henrik Kärkkäinen kehui OnePlus 3T:n hyvää hinta-laatusuhdetta, mutta moitti puhelinta vain keskinkertaisesta takakamerasta. Mobiili.fin arvostelija Janne Laakso kehui OnePlus 3T:tä hyvästä viimeistelystä ja erinomaisesta hinta-laatusuhteesta. Hän kritisoi puhelinta roiskevesitiiviyden puutteesta. OnePlus 3T voitti Tekniikan Maailman älypuhelinvertailun jättäen taakseen iPhone 7:n, Huawei Honor 8:n, Oukitel K6000 Pron ja Sony Xperia XZ:n.

Lähteet
-------

1. 1 2 3 4 5 6 7 8 9 10 11 12 13 14 15  Lehtiniitty, Markus: OnePlus 3T julkistettu – näin suosittu huippupuhelin päivittyy *Mobiili.fi*.  15.11.2016. Viitattu 12.2.2017.
2. 1 2 3 4 5 6 7 8 9 10 11  OnePlus 3T *GSMArena*. Viitattu 11.2.2017. (englanniksi)
3. 1 2 3 4 5 6 7 8 9  Känsälä, Samuli: Tässä on OnePlus 3T – faktat ja kuvat *Tivi*.  22.12.2016. Viitattu 24.2.2017.
4. 1 2 3 4 5 6 7 8  Kärkkäinen, Henrik: Testissä OnePlus 3T: Kiinnostavin puhelin juuri nyt *Digitoday*.  21.11.2016. Viitattu 12.2.2017.
5. 1 2 3 4 5 6  Kokkonen, Juha: Testissä OnePlus 3T – suosikkimallin paranneltu painos | Suorituskyky ja akunkesto *Taskumuro*.  23.12.2016. Viitattu 12.2.2017.
6. 1 2 3 4 5 6 7 8 9 10 11  Ylönen, Raimo; Backman, Leo; Herttua, Ilkka: TM-vertailussa: 230–800 euron älypuhelimet – näin OnePlus 3T kampitti iPhonen *Tekniikan Maailma*.  15.12.2016. Viitattu 25.2.2017.
7. 1 2 3  Kokkonen, Juha: Testissä OnePlus 3T – suosikkimallin paranneltu painos | Android 6.0 Marshmallow -käyttöjärjestelmä & Oxygen OS 3.5.3 *Taskumuro*.  23.12.2016. Viitattu 12.2.2017.
8. ↑  Konttinen, Erno: OnePlus 3 ja 3T päivittyvät – OxygenOS 4.1.3:n jakelu aloitettiin *Mobiili.fi*.  14.4.2017. Viitattu 14.4.2017.
9. 1 2 3 4  Laakso, Janne: Arvostelussa OnePlus 3T – huiman hyvä hinta-laatusuhde *Mobiili.fi*.  3.1.2017. Viitattu 25.2.2017.
10. 1 2 3 4 5 6 7 8 9 10 11 12 13 14 15 16 17 18 19 20 21 22 23  Kokkonen, Juha: Testissä OnePlus 3T – suosikkimallin paranneltu painos | Ulkoinen olemus ja tekniset ominaisuudet *Taskumuro*.  23.12.2016. Viitattu 12.2.2017.
11. 1 2 3 4  Laakso, Janne: Huippupuhelimien paras hinta-laatusuhde? Ensituntumat OnePlus 3T:stä *Mobiili.fi*.  29.11.2016. Viitattu 12.2.2017.
12. ↑  Lehtiniitty, Markus: Huhu: OnePlus 3 korvataan uudella mallilla? Näyttöön tulossa muutos *Mobiili.fi*.  11.10.2016. Viitattu 25.2.2017.
13. ↑  Lehtiniitty, Markus: OnePlus 3T tulossa – viidenneksen aiempaa kalliimpi? *Mobiili.fi*.  27.10.2016. Viitattu 25.2.2017.
14. ↑  OnePlus 3T to feature a Sony IMX398 sensor, Snapdragon 821 and 6GB RAM *Phone Arena*.  27.10.2016. Viitattu 25.2.2017. (englanniksi)
15. ↑  Lehtiniitty, Markus: OnePlus 3T luvassa huomenna – tällaisia uudistuksia huippupuhelimeen odotetaan *Mobiili.fi*.  14.11.2016. Viitattu 25.2.2017.
16. 1 2 3 4  Kokkonen, Juha: Testissä OnePlus 3T – suosikkimallin paranneltu painos | Alkusanat *Taskumuro*.  23.12.2016. Viitattu 12.2.2017.
17. ↑  Schoon, Ben: Full OnePlus 3T specs leak ahead of official announcement, Snapdragon 821 and more in tow *9to5Google*.  15.11.2016. Viitattu 12.2.2017. (englanniksi)
18. 1 2  Lehtiniitty, Markus: Tässä ovat vuoden 2016 tehokkaimmat älypuhelimet – ainakin yhdellä suositulla mittarilla *Mobiili.fi*.  16.1.2017. Viitattu 12.2.2017.
19. ↑  Kumpi kannattaa ostaa? Vertailussa Samsung Galaxy S8 ja LG G6 *Puhelinvertailu*.  2.4.2017. Viitattu 6.4.2017.
20. 1 2 3 4 5  Kokkonen, Juha: Testissä OnePlus 3T – suosikkimallin paranneltu painos | Kamera *Taskumuro*.  23.12.2016. Viitattu 12.2.2017.
21. 1 2 3 4 5  Oneplus 3- ja 3T-mallien Android Nougat -päivitykset alkaneet *Taskumuro*.  2.1.2017. Viitattu 12.2.2017.
22. 1 2  Hynninen, Teemu: Android 7.1.1 -päivitys saapui OnePlus 3- ja OnePlus 3T -puhelimille *MobiiliBlogi*.  20.3.2017. Viitattu 1.4.2017.
23. ↑  OnePlus 3 ja 3T saavat Google Assistant -tekoälyapurin *Taskumuro*.  28.3.2017. Viitattu 1.4.2017.
24. ↑  OnePlus 3T – Specs OnePlus. Viitattu 19.2.2017. (englanniksi)
25. 1 2 3  Marraskuun myydyimmät puhelinmallit – Huawei ja OnePlus nousussa *Uusiteknologia.fi*.  1.12.2016. Viitattu 6.4.2017.
26. 1 2 3  Konttinen, Erno: Joulukuun myydyimmät: Honorit, Galaxyt ja iPhonet kävivät kaupaksi – Elisalla OnePlus ihastuttaa *Mobiili.fi*.  2.1.2017. Viitattu 6.4.2017.
27. 1 2  Tammikuun kännykkäitilastot – Huawei nousee laajenevalla mallistollaan *Uusiteknologia.fi*.  1.2.2017. Viitattu 6.4.2017.
28. 1 2  Linnake, Tuomas: Tyyntä myrskyn edellä? Katso helmikuun myydyimmät puhelimet *Digitoday*.  1.3.2017. Viitattu 6.4.2017.
29. 1 2  Lehtiniitty, Markus: Nämä olivat maaliskuun myydyimmät puhelimet Suomessa – uutta huippu-Samsungia ja Nokioita odotettiin jo *Mobiili.fi*.  3.4.2017. Viitattu 6.4.2017.
30. 1 2  Lehtiniitty, Markus: Nämä olivat huhtikuun myydyimmät puhelimet Suomessa - pian luvassa mullistus? *Teknavi*.  2.5.2017. Viitattu 8.6.2017.
31. 1 2  Lehtiniitty, Markus: Nämä olivat myydyimmät puhelimet toukokuussa – kaksi ilmiötä nousi esiin *Mobiili.fi*.  1.6.2017. Viitattu 8.6.2017.
32. ↑  Lehtiniitty, Markus: Operaattorit kertoivat: tässä ovat joulukuun ja vuoden 2017 myydyimmät puhelimet *Mobiili.fi*.  2.1.2018. Viitattu 24.11.2023.
33. 1 2 3  Laakso, Janne: OnePlus esitteli erikoisversion huippupuhelimestaan – hyvin rajattu erikoiserä *Mobiili.fi*.  15.3.2017. Viitattu 15.3.2017.
34. ↑  OnePlus 3T colette edition is introduced; custom black color and 128GB of native storage *Phone Arena*.  15.3.2017. Viitattu 15.3.2017. (englanniksi)
35. 1 2 3  Lehtiniitty, Markus: Hittipuhelin OnePlus 3T:stä musta erikoisversio – Elisa tuo myyntiin Helsingissä jo lauantaina *Mobiili.fi*.  22.3.2017. Viitattu 1.4.2017.
36. ↑  OnePlus 3T -mallista on tulossa myyntiin Midnight Black -erikoisversio *Muropaketti*.  22.3.2017. Viitattu 1.4.2017.
37. 1 2  Korhonen, Suvi: No kappas, sehän on musta! Rajoitettu OnePlus 3T -erä myyntiin *Tivi*.  22.3.2017. Viitattu 1.4.2017.
38. 1 2 3 4 5  Kokkonen, Juha: Testissä OnePlus 3T – suosikkimallin paranneltu painos | Yhteenveto *Taskumuro*.  23.12.2016. Viitattu 25.2.2017.

Aiheesta muualla
----------------

* Kuvia tai muita tiedostoja aiheesta **OnePlus 3T** Wikimedia Commonsissa

* Viralliset verkkosivut
* Käyttöohjeet

|  |  |  |  |
| --- | --- | --- | --- |
| 

| * n
* k
* m
OnePlussan älypuhelimet |
| --- |
|  |
| 
* One
* 2
* X
* 3
* 3T
* 5
* 5T
* 6
* 6T
* 7
	+ Pro
* 7T
	+ Pro
* 8
	+ Pro
* Nord
* 9
	+ Pro

 |

 |